CELEX: 32001D0078
Language: hr
Date: 2001-01-22 00:00:00
Title: 2001/78/ZVSP: Odluka Vijeća od 22. siječnja 2001. o osnivanju Političkog i sigurnosnog odbora

18/Sv. 12
            
            
               HR
            
            
               Službeni list Europske unije
            
            
               27
            
         32001D0078
   
               L 027/1
            
            
               SLUŽBENI LIST EUROPSKE UNIJE
            
         ODLUKA VIJEĆA
   od 22. siječnja 2001.
   o osnivanju Političkog i sigurnosnog odbora
   (2001/78/ZVSP)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. stavak 1.,
   uzimajući u obzir Ugovor o osnivanju Europske zajednice, a posebno njegov članak 207.,
   podsjećajući na članak 25. Ugovora o Europskoj uniji,
   budući da:
   
               (1)
            
            
               Europsko vijeće u Helsinkiju načelno se dogovorilo da osnuje Politički i sigurnosni odbor i da je na temelju tih zaključaka osnovan Privremeni politički i sigurnosni odbor Odlukom Vijeća 2000/143/ZVSP (1).
            
         
               (2)
            
            
               Europsko je vijeće na sastanku u Nici od 7. do 11. prosinca 2000. postiglo sporazum o osnivanju stalnog Političkog i sigurnosnog odbora, odredilo njegovu ulogu, modalitete i funkcije.
            
         
               (3)
            
            
               U skladu sa smjernicama Europskog vijeća iz Nice ovaj bi Odbor trebalo pripremiti da započne sa svojim radom.
            
         
               (4)
            
            
               Načelo jedinstvenog zastupanja država članica Unije trebalo bi u potpunosti poštovati,
            
         DONIJELO JE OVU ODLUKU:
   Članak 1.
   Politički i sigurnosni odbor (PSO) (dalje u tekstu Odbor) osniva se kao stalna formacija Odbora iz članka 25. Ugovora.
   Članak 2.
   Uloga, modaliteti i funkcije Odbora definirane su u Prilogu koji preuzima Prilog III. izvješću Predsjedništva kojeg je odobrilo Europsko vijeće u Nici.
   Članak 3.
   Ova Odluka proizvodi učinke od dana donošenja.
   Članak 4.
   Ova se Odluka objavljuje u Službenom listu.
   
      Sastavljeno u Bruxellesu 22. siječnja 2001.
      
         
            Za Vijeće
         
         
            Predsjednica
         
         A. LINDH
      
   
   
      (1)  Odluka Vijeća 2000/143/ZVSP od 14. veljače 2000. o osnivanju Privremenog političkog i sigurnosnog odbora (SL L 49, 22.2.2000., str. 1.).
   
      PRILOG
      POLITIČKI I SIGURNOSNI ODBOR
      Pristup koji je prihvaćen u Helsinkiju čini PSO okosnicom Europske sigurnosne i obrambene politike (ESOP) i Zajedničke vanjske i sigurnosne politike (ZVSP): „PSO će se baviti svim aspektima ZVSP-a, uključujući ZESOP…”. Ne dovodeći u pitanje članak 207. Ugovora o osnivanju Europske zajednice, PSO ima središnju ulogu pri definiranju i praćenju odgovora EU-a na krizu.
      PSO će se baviti svim zadacima utvrđenima u članku 25. Ugovora o Europskoj uniji (TEU). Može se sastajati na razini političkih direktora.
      Nakon savjetovanja s Predsjedništvom i ne dovodeći u pitanje članak 18. Ugovora o Europskoj uniji, glavni tajnik/visoki predstavnik za ZVSP može predsjedati PSO-om, a posebno u kriznoj situaciji.
      1.   PSO će prvenstveno:
      
                  (a)
               
               
                  pratiti međunarodnu situaciju na područjima koja spadaju u Zajedničku vanjsku i sigurnosnu politiku, pomagati da se definiraju politike pri sastavljanju „mišljenja” za Vijeće, bilo na zahtjev Vijeća ili samoinicijativno, te nadgledati provedbu dogovorenih politika, ne dirajući pri tome u članak 207. Ugovora o osnivanju Europske zajednice i u ovlasti Predsjedništva i Komisije;
               
            
                  (b)
               
               
                  proučavati nacrte zaključaka GAC-a (Vijeća za opće poslove) na područjima u koja je uključen;
               
            
                  (c)
               
               
                  davati smjernice drugim odborima o pitanjima koja spadaju u ZVSP;
               
            
                  (d)
               
               
                  održavati privilegirani odnos s glavnim tajnikom/visokim predstavnikom (GT/VP) i s posebnim predstavnicima;
               
            
                  (e)
               
               
                  slati smjernice Vojnom odboru; primati mišljenja i preporuke od Vojnog odbora. Predsjedatelj Vojnog odbora (EUMS), koji uspostavlja vezu s Vojnim stožerom Europske unije (EUMS), prema potrebi sudjeluje na sastancima PSO-a;
               
            
                  (f)
               
               
                  primati informacije, preporuke i mišljenja od Odbora za civilne aspekte upravljanja u krizi i slati mu smjernice o pitanjima koja ulaze u okvir ZVSP-a;
               
            
                  (g)
               
               
                  usklađivati, nadzirati i pratiti rasprave o pitanjima ZVSP-a u različitim Radnim skupinama, kojima može slati smjernice i čija izvješća mora pregledavati;
               
            
                  (h)
               
               
                  voditi politički dijalog u vlastitom svojstvu i u oblicima koji su utvrđeni Ugovorom;
               
            
                  (i)
               
               
                  osiguravati privilegirani forum za dijalog o ESOP-u s petnaestorkom i šestorkom te s NATO-om u skladu s dogovorima iz odgovarajućih dokumenata;
               
            
                  (j)
               
               
                  pod okriljem Vijeća preuzima odgovornost za politički smjer razvoja vojnih sposobnosti, uzimajući u obzir vrstu krize na koju Unija želi reagirati. Kao dio razvoja vojnih sposobnosti, PSO prima mišljenje Vojnog odbora, kojemu pomaže Europski vojni stožer.
               
            2.   Nadalje, u slučaju krize, PSO je tijelo Vijeća koje se bavi kriznim situacijama i ispituje sve mogućnosti koje bi se mogle razmotriti kao odgovor Unije unutar jedinstvenog institucionalnog okvira, ne dovodeći u pitanje postupke donošenja odluka i provedbe u svakom stupu. Tako su jedino Vijeće, čije pripremne radnje vrši Coreper, i Komisija ovlašteni da svaki u području u svojoj nadležnosti i u skladu s postupcima utvrđenima Ugovorom donose pravno obvezujuće odluke. Komisija izvršava svoju dužnost, uključujući pravo davanja inicijative, u skladu s ugovorima. Coreper obavlja zadatke koji su mu dani člankom 207. Ugovora o osnivanju Europske zajednice i člankom 19. Poslovnika Vijeća. S tom će ga namjerom PSO pravovremeno obavijestiti.
      U kriznim je situacijama posebno potrebna uska suradnja između tih tijela, koja će se posebno osigurati:
      
                  (a)
               
               
                  sudjelovanjem Predsjedatelja PSO-a na sastancima Corepera, prema potrebi;
               
            
                  (b)
               
               
                  ulogom savjetnika za vanjske odnose čiji je zadaća da održavaju učinkovitu i stalnu usklađenost između rasprava na području ZVSP-a i rasprava koje se vode u drugih stupovima (Prilog zaključaka Vijeća od 11. svibnja 1992.).
               
            Da bi pripremio odgovor EU-a na krizu, PSO mora predložiti Vijeću političke ciljeve koje će Unija nastojati ostvariti i preporučiti povezani niz mogućnosti usmjerenih prema doprinosu rješavanju krize. Posebno može sastaviti mišljenje kojim preporučuje Vijeću da donese zajedničku akciju. Ne dovodeći u pitanje ulogu Komisije nadgleda provedbu donesenih mjera i procjenjuje njihove učinke. Komisija obavješćuje PSO o mjerama koje je donijela ili ih namjerava donijeti. Države članice obavješćuju PSO o mjerama koje su donijele ili ih namjeravaju donijeti na nacionalnoj razini.
      PSO vrši „političku kontrolu i strateško usmjerenje” vojnog odgovora EU-a na krizu. U tu svrhu, na temelju mišljenja i preporuke Vojnog odbora, ocjenjuje posebno važne elemente (strateške vojne opcije koje uključuju zapovjedni lanac, koncept operacije, nacrt operacije), koje podnosi Vijeću.
      PSO igra glavnu ulogu pri poticanju savjetovanja, a posebno s NATO-om i uključenim trećim zemljama.
      Na temelju postupaka PSO-a, glavni tajnik/visoki predstavnik usmjerava aktivnosti Zajedničkog centra za stanje u EU-u. Taj centar podupire PSO i osigurava mu informacije u uvjetima koji su prikladni za svladavanje krize.
      Da bi PSO mogla osigurati potpunu „političku kontrolu i strateško usmjerenje” vojne operacije upravljanja krizom, utvrđuju se sljedeći postupci:
      
                  (a)
               
               
                  da bi započela operaciju, PSO šalje Vijeću preporuku koja se temelji na mišljenjima Vojnog odbora u skladu s uobičajenim pripremnim postupcima Vijeća. Na temelju toga Vijeće odlučuje o pokretanju operacije u sklopu zajedničke akcije;
               
            
                  (b)
               
               
                  u skladu s člancima 18. i 26. Ugovora o Europskoj uniji, zajednička će akcija posebno utvrditi ulogu glavnog tajnika/visokog predstavnika u provedbi mjera koje spadaju u okvir „političke kontrole i strateškog usmjerenja” koje izvršava PSO. Za takve mjere glavni tajnik/visoki predstavnik djeluje na temelju PSO-ovog odobrenja. Ako se nova odluka Vijeća bude smatrala prikladnom, može se primijeniti pojednostavljeni pisani postupak (članak 12. stavak 4. Poslovnika Vijeća);
               
            
                  (c)
               
               
                  tijekom operacije Vijeće se stalno informira PSO-ovim izvješćima koje predstavi glavni tajnik/visoki predstavnik u svojoj ulozi Predsjedatelja PSO-a.